El cinema Tívoli s’adherix al projecte Viridiana
2025-07-24

El cinema Tívoli de Burjassot porta, des de fa uns mesos, adherit al Projecte Viridiana, una iniciativa d’un grup de cinemes independents d’Espanya, que s’ha unit entorn d’una associació, el principal fi de la qual és la promoció de la cultura cinematogràfica, a partir d’activitats culturals i lúdiques relacionades amb el sector.

Amb l’adhesió a Viridiana, els espectadors i espectadores del cinema Tívoli tenen accés, per exemple, a preestrenes nacionals de pel·lícules, majorment independents amb un marcat component social i cultural, tenint la possibilitat, a més, de conéixer als directors, directores i repartiment d’actors i actrius protagonistes, a través de col·loquis virtuals. Actualment, en tota la Comunitat Valenciana, només pertanyen a la xarxa Viridiana els Cines Lys, els Cines Babel de València i el Cine Tívoli de Burjassot.

Així, després del visionat de la pel·lícula programada, normalment entre setmana, el públic pot intervindre en el col·loqui posterior enviant les seues pròpies preguntes a través d’un codi QR que es proporciona en el cinema. Recentment, la pel·lícula La Casa, del director Álex Montoya i protagonitzada per David Verdaguer s’ha projectat al cinema Tívoli de Burjassot, emmarcada en el projecte Viridiana, amb col·loqui posterior en directe i virtual des dels cinemes Verdi de Madrid, amb la presència del director i dels actors i actrius protagonistes.

El projecte Viridiana perseguix també altres objectius com contribuir a l’expansió i al desenvolupament de la cultura cinematogràfica en l’àmbit espanyol; contribuir al desenvolupament del cinema europeu a Espanya i del cinema espanyol a Europa; contribuir al desenvolupament del cinema com a element cultural i promoure la formació i recuperació del públic a les sales de cinema, entre altres.